钦定古今图书集成/历象汇编/历法典/第097卷 > 简仪赞 于慎行
## 钦定古今图书集成/历象汇编/历法典/第097卷 > 简仪赞 于慎行

芒芒元运，莫莫三辰。譬彼辐辏，转于一轮。旧仪洵美，
而状浑沦。卓哉良史，创物维新。其新匪他，维旧而析。
四游两轴，当乎二极。南轴攸沓，天常下直。维北欹倾，
轴焉足式。赤道上载，列宿周天。三百六十，五度寄焉。
“极机所运，五环三旋。去极之度，游则昭然。囊括两仪，
珠辉七曜。象在灵台，不言而造。邈矣斯人，何识之妙？
配皇等极，昭兹神造。”